Diari Oficial de la Generalitat Valenciana


Sumari del DOGV 7221, del 25-02-2014 (2014/1508)

RESOLUCIÓ de 20 de febrer de 2014, de la directora general del Secretariat del Consell i Relacions amb les Corts, per la qual es disposa la publicació del conveni específic pel qual s'establix la col·laboració entre el Ministeri d'Economia i Competitivitat i la Generalitat per al desenrotllament del protocol general relatiu al Programa d'Incentivació de la Incorporació i Intensificació de l'Activitat Investigadora (Programa I3) per a actuacions de l'any 2012 (exercici 2013).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7221

Data del DOGV
:   25-02-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/1508


Data del document
:   20-02-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

RESOLUCIÓ de 20 de febrer de 2014, de la directora general del Secretariat del Consell i Relacions amb les Corts, per la qual es disposa la publicació del conveni específic pel qual s'establix la col·laboració entre el Ministeri d'Economia i Competitivitat i la Generalitat per al desenrotllament del protocol general relatiu al Programa d'Incentivació de la Incorporació i Intensificació de l'Activitat Investigadora (Programa I3) per a actuacions de l'any 2012 (exercici 2013). [2014/1508]  
El Ministeri d'Economia i Competitivitat i la Generalitat han subscrit, prèvia tramitació reglamentària, el 27 de desembre de 2013, el conveni específic pel qual s'establix la col·laboració per al desenrotllament del protocol general relatiu al Programa d'Incentivació de la Incorporació i Intensificació de l'Activitat Investigadora (Programa I3) per a actuacions de l'any 2012 (exercici 2013).  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat conveni, que ha quedat en el Registre de Convenis de la Generalitat amb el número 363/2014 i que figura com a annex d'esta resolució.  
  
Valencia, 20 de febrer de 2014.- La directora general del Secretariat del Consell i Relacions amb Les Corts: Marta Martí Arador.  
  
  
  
  
Conveni específic pel qual s'establix la col·laboració entre l'Administració General de l'Estat, a través del Ministeri d'Economia i Competitivitat, i la Generalitat, a través de la Conselleria d'Educació, Cultura i Esport, per al desplegament del protocol general relatiu al Programa d'Incentivació de la Incorporació i Intensificació de l'Activitat Investigadora (Programa I3) per a actuacions de l'any 2012 (exercici 2013).  
  
Madrid, 27 de desembre de 2013  
  
Intervenen  
D'una part, Luis de Guindos Jurado, ministre d'Economia i Competitivitat, nomenat pel Reial Decret 1826/2011, de 21 de desembre (BOE 307, 22.12.2011), qui actua en l'exercici de les competències que té atribuïdes per l'article 12.2.g de la Llei 6/1997, de 14 d'abril, d'Organització i Funcionament de l'Administració General de l'Estat, i per la disposició addicional tretze de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
D'altra part, María José Catalá Verdet, consellera d'Educació, Cultura i Esport, nomenada pel Decret 20/2012, de 7 de desembre, del president de la Generalitat, pel qual es cessen i es nomenen consellers, secretari i portaveu del Consell (DOCV 6919, 10.12.2012), autoritzada per a este acte en virtut de l'Acord de data 8 de novembre de 2013, del Consell.  
Les parts es reconeixen recíprocament la capacitat per a la firma d'este conveni, i per este motiu  
  
Exposen  
  
I. Que la Llei 14/2011, d'1 de juny, de la Ciència, la Tecnologia i la Innovació, establix un marc normatiu per a promoure la cooperació i la col·laboració entre les distintes administracions públiques i institucions públiques i privades en l'àmbit de la investigació científica i el desenrotllament tecnològic.  
L'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, permet a l'Administració general i als organismes públics vinculats a esta o que en depenguen, subscriure convenis de col·laboració amb els òrgans corresponents de les administracions de les comunitats autònomes en l'àmbit de les seues competències respectives.  
  
II. Que, en virtut del que disposa el Reial Decret 1823/2011, de 21 de desembre, que reestructura els departaments ministerials, correspon al Ministeri d'Economia i Competitivitat (d'ara endavant, MINECO) la proposta i l'execució de la política del Govern en matèria d'investigació científica, desenrotllament tecnològic i innovació en tots els sectors.  
  
III. Que correspon a la Comunitat Valenciana fomentar la investigació, en virtut de les competències que en esta matèria li conferix l'article 49.7 de la Llei Orgànica 1/2006, de 10 d'abril, de reforma de la Llei Orgànica 5/1982, d'1 de juliol, per la qual s'aprova l'Estatut d'Autonomia de la Comunitat Valenciana.  
IV. Que per mitjà de l'Orde ECI/1520/2005, de 26 de maig, vigent durant el Pla Nacional d'I+D+i 2008-2011, en virtut de l'Orde CIN/1579/2008, de 26 de maig, es va establir el Programa d'Incentivació de la Incorporació i Intensificació de l'Activitat Investigadora (d'ara endavant, Programa I3), amb l'objectiu de reforçar la política de suport a la incorporació de doctors al Sistema Espanyol de Ciència, Tecnologia i Innovació.  
V. Que per a la consecució d'eixe objectiu, el Programa I3 s'ha desenrotllat per mitjà de la formalització de protocols generals de col·laboració entre l'Administració General de l'Estat i les administracions de les comunitats autònomes, desplegats anualment per convenis específics, en virtut dels quals es concedixen ajudes, gestionades per les comunitats autònomes, a les universitats i la resta de centres d'I+D dependents d'estes, per al finançament de llocs de treball de caràcter permanent de doctors que satisfacen els requisits de qualitat de la producció i activitat científic tecnològica que impliquen una trajectòria investigadora destacada, d'acord amb el que s'establix en l'annex I de la Resolució de 20 de juliol de 2005, de la Secretaria d'Estat d'Universitats i Investigació, per la qual s'establixen els criteris d'avaluació en el Programa I3.  
A partir de l'any 2011, els convenis subscrits del Programa I3 arrepleguen, entre els requisits d'elegibilitat dels llocs finançables, que hagen sigut ocupats per investigadors procedents del Subprograma Ramón y Cajal, que concedix ajudes d'una duració de cinc anys per a la contractació laboral de doctors en organismes d'investigació. La resolució del subprograma es fonamenta en un rigorós procés de concurrència competitiva dels candidats sobre la base dels seus mèrits curriculars, que garantix l'objectivitat i la qualitat científica dels candidats seleccionats. El Programa I3 estimula l'estabilització en el Sistema Espanyol de Ciència, Tecnologia i Innovació d'estos investigadors de primer nivell.  
  
VI. Que el protocol general pel qual s'establix la col·laboració entre l'Administració General de l'Estat i la Generalitat per al desenrotllament del Programa I3, firmat el 10 de desembre de 2008 i modificat el 18 de novembre de 2011, està vigent per a les actuacions dutes a terme durant la vigència del Pla Nacional d'I+D+i 2008-2011, que va ser prorrogat per l'Acord de 7 d'octubre de 2011, del Consell de Ministres, fins a l'entrada en vigor del nou pla, aprovat per l'Acord d'1 de febrer de 2013, de Consell de Ministres. Per tant, empara els convenis específics que se subscriguen per a finançar llocs de treball ocupats fins a l'1 de febrer de 2013.  
D'acord amb tot açò, les parts decidixen subscriure el present conveni específic de col·laboració, que es regirà per les següents  
  
CLÀUSULES  
  
Primera. Objecte del conveni específic  
L'objecte d'este conveni específic és el desplegament, per a actuacions de l'any 2012, del protocol general pel qual s'establix la col·laboració entre l'Administració General de l'Estat, a través del Ministeri d'Economia i Competitivitat (d'ara endavant, MINECO) i la Generalitat, a través de la Conselleria d'Educació, Cultura i Esport, relativa al Programa d'Incentivació d'Incorporació i Intensificació de l'Activitat Investigadora (d'ara endavant, Programa I3).  
  
Segona. Actuacions finançades pel conveni específic  
Dins de la línia d'incorporació estable del Programa I3, este conveni específic finança, en universitats i centres d'I+D dependents de la comunitat autònoma, llocs de treball d'investigadors contractats amb caràcter indefinit i/o funcionaris que complisquen els requisits següents:  
  
a) Els llocs de treball hauran d'haver sigut ocupats entre l'1 de desembre de 2011 i el 31 de gener de 2013. Tant les dates de contracte o de nomenament com les d'incorporació efectiva o de presa de possessió hauran d'estar compreses en eixe període.  
b) Els llocs de treball hauran d'haver sigut ocupats per investigadors que hagen finalitzat el seu contracte del Subprograma Ramón y Cajal en la quinta anualitat, entre l'1 de desembre de 2011 i el 31 de desembre de 2012. Els investigadors hauran de disposar del certificat que acredite que complixen els requisits de qualitat de la producció i activitat cientificotecnològica establits en l'annex I la de Resolució de 20 de juliol de 2005, de la Secretaria d'Estat d'Universitats i Investigació, per la qual s'establixen els criteris d'avaluació en el Programa I3 (d'ara endavant, certificat I3).  
  
Tercera. Actuacions que corresponen al MINECO  
El MINECO, amb càrrec a l'aplicació pressupostària 48.72.081O.303, transferirà a la Conselleria d'Educació, Cultura i Esport la quantia màxima de 130.000 euros, a l'efecte d'incentivar la captació i la incorporació estable d'investigadors espanyols i estrangers amb una trajectòria investigadora destacada. La transferència es realitzarà després de la firma del conveni.  
Esta quantia correspon al cost del finançament d'un lloc de treball per un període de tres anys, equivalent al dels professors d'universitat (130.000 euros per a les tres anualitats).  
  
Quarta. Actuacions que corresponen a la Conselleria d'Educació, Cultura i Esport  
1. La Conselleria d'Educació, Cultura i Esport gestionarà les ajudes concedides en virtut d'este conveni i en farà un control adequat que assegure la correcta obtenció, gaudi i destinació dels fons, d'acord amb la Llei Orgànica 6/2001, de 21 de desembre, d'Universitats; la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; la Llei 38/2003, de 17 de novembre, General de Subvencions; la Llei 47/2003, de 26 de novembre, General Pressupostària, i amb les seues pròpies normes en esta matèria i la resta de normativa vigent aplicable.  
  
2. La Conselleria d'Educació, Cultura i Esport garantix que els llocs de treball finançats per este conveni complixen els requisits establits en les corresponents lleis de pressupostos generals de l'Estat en relació amb la incorporació de personal al sector públic.  
  
3. La Conselleria d'Educació, Cultura i Esport s'obliga a fer públic el finançament del MINECO de les actuacions previstes en este conveni.  
  
Quinta. Presentació de llocs de treball elegibles  
Després de la firma del conveni, la Conselleria d'Educació, Cultura i Esport presentarà davant del MINECO els llocs de treball que calga finançar, i adjuntarà còpies dels contractes indefinits o dels nomenaments com a personal funcionari, així com els corresponents certificats d'incorporació o de presa de possessió.  
La presentació es realitzarà a través de la seu electrònica del MINECO, per a la qual cosa s'utilitzarà un sistema de firma electrònica avançada.  
El certificat electrònic corresponent haurà de complir dos requisits:  
  
a) Ha de pertànyer a una persona acreditada prèviament com a representant de l'entitat interessada en el Registre Unificat de Sol·licitants.  
b) Ha de correspondre a alguns dels certificats digitals admesos en la iizpderpce @ohgiu, que poden consultar-se en la seu electrònica del MINECO, dins de l'apartat «Certificats digitals».  
La presentació que es realitze utilitzant un certificat digital que complisca els requisits anteriors quedarà automàticament registrada en el registre electrònic regulat per l'Orde CIN/506/2010, de 26 de febrer, per la qual es crea i regula el Registre Electrònic del que llavors era Ministeri de Ciència i Innovació.  
La Comissió de Seguiment i Avaluació del Programa determinarà, una vegada avaluada per part del MINECO la documentació remesa per la Conselleria d'Educació, Cultura i Esport, el nombre de llocs que definitivament s'han cobert amb la quantia màxima determinada.  
  
  
Sexta. Àmbits d'investigació preferents  
Els àmbits d'investigació preferents són els corresponents a les àrees científiques i tecnològiques arreplegades en la clàusula quinta del protocol general de col·laboració.  
  
Sèptima. Justificació i reintegrament de romanents  
1. La Conselleria d'Educació, Cultura i Esport presentarà davant del MINECO, abans del 31 de desembre de 2014, un certificat que faça fent constar que la transferència ha sigut integrada en el seu propi pressupost i destinada al finançament dels objectius del programa detallats en el present conveni específic.  
2. La Conselleria d'Educació, Cultura i Esport presentarà anualment davant del MINECO, per a cada un dels llocs de treball finançats, una justificació de la permanència de l'investigador en el lloc i el certificació d'haver realitzat el pagament dels havers corresponents a cada anualitat finançada.  
3. En cas que l'investigador que ocupe un dels llocs finançats hi renuncie abans de finalitzar la tercera anualitat finançada, i el lloc de treball siga ocupat per un altre investigador que haja finalitzat el seu contracte del Subprograma Ramón y Cajal en la quinta anualitat i que dispose del certificat I3, la Conselleria d'Educació, Cultura i Esport podrà proposar a la Comissió de Seguiment i Avaluació del programa que es finance eixe lloc de treball durant el període i pel pressupost restant, després que el MINECO avalue que la proposta complix els requisits exigits.  
4. La Conselleria d'Educació, Cultura i Esport s'obliga a reintegrar al MINECO l'import del romanent no utilitzat o que no haja sigut destinat a la finalitat d'este conveni abans del 30 de juny de 2016.  
5. La Conselleria d'Educació, Cultura i Esport haurà de sotmetre's a les actuacions de comprovació i de control financer del MINECO, a les de la Intervenció General de l'Administració de l'Estat i a les previstes en la legislació aplicable del Tribunal de Comptes, als quals facilitarà tota la informació que siga requerida a este efecte, raó per la qual haurà de conservar les justificacions de l'aplicació dels fons concedits durant un termini de quatre anys a comptar de la finalització del conveni.  
  
  
Octava. Vigència del conveni específic  
1. Este conveni específic entrarà en vigor en la data de la firma i tindrà vigència fins que es realitzen les justificacions i, si és el cas, els reintegraments establits en la clàusula anterior.  
2. No obstant això, este conveni podrà extingir-se per acord mutu i voluntari d'ambdós parts, per desistiment o per denúncia per incompliment d'alguna d'elles, a la qual es comunicarà fefaentment, amb audiència prèvia i amb, almenys, dos mesos d'antelació. En tot cas, hauran de complir-se els compromisos assumits amb les universitats i altres centres d'I+D.  
  
  
Novena. Naturalesa del conveni específic  
Este conveni té la naturalesa que s'arreplega en l'article 4.1.c del Reial Decret Legislatiu 3/2011, de 14 de novembre, en el qual s'aprova el text refós de la Llei de Contractes del Sector Públic, i es realitza a l'empara del que establix l'article 6.1 de la Llei 30/1992, de 26 de novembre.  
  
Desena. Resolució de controvèrsies  
1. Este conveni es regix, quant a la interpretació i el desenrotllament, per l'ordenament jurídic administratiu, amb expressa submissió de les parts a la jurisdicció contenciosa administrativa, en els termes que s'establix en l'article 8.3 de la Llei 30/1992, de 26 de novembre. En tot cas, seran aplicables els principis del Reial Decret Legislatiu 3/2011, de 14 de novembre, per a resoldre els dubtes que puguen suscitar-se.  
  
2. La resolució de les controvèrsies i conflictes que es puguen plantejar sobre la interpretació i l'execució d'este conveni hauran de resoldre's per mutu acord de les parts en el si de la Comissió de Seguiment i Avaluació del Programa. Si no es pot arribar a un acord, les possibles controvèrsies hauran de ser resoltes tal com es disposa en l'article 44 de la Llei 29/1998, del 13 de juliol, reguladora de la jurisdicció contenciosa administrativa.  
  
I com prova de conformitat, les parts firmen este conveni, per duplicat i a un sol efecte, al lloc i en la data indicats en l'encapçalament.  
  
  
El ministre d'Economia i Competitivitat: Luis de Guindos Jurado.  
  
La consellera d'Educació, Cultura i Esport: María José Catalá Verdet.